## La Filmoteca Valenciana i la Mostra de València presenten un cicle d’homenatge a Sol Carnicero, Palmera d’Honor del festival

*** El cicle de la directora de producció està conformat per quatre grans clàssics del cine espanyol
* El dissabte 25 d’octubre, a les 17:30 hores, Carnicero presentarà *Vámonos, Bárbara* (1978), de Cecilia Bartolomé**

La Filmoteca Valenciana i la Mostra de València-Cinema del Mediterrani presenten un cicle d’homenatge a Sol Carnicero, Palmera d’Honor del festival, que està conformat per quatre grans clàssics del cine espanyol de finals dels setanta i principis dels huitanta en els quals va exercir el treball de directora de producció. Les quatre pel·lícules es projectaran en sessió única.

Nascuda a Burgos en 1950, Sol Carnicero va ser la primera dona a Espanya a assumir la responsabilitat de treballar com a directora de producció amb la pel·lícula *Vámonos, Bárbara*, de Cecilia Bartolomé, en 1977. Impulsora i sòcia fundadora de l’Acadèmia de Cine, Carnicero va guanyar el Premi Goya a la millor direcció de producció en 1988 amb *Cara de acelga* de José Sacristán.

Sol Carnicero va iniciar la seua carrera en l’àmbit de l’audiovisual en Televisió Espanyola en 1968, treballant en diverses sèries i programes a les ordes de Narciso Ibáñez Serrador. Des de 1978, ha treballat com a directora de producció en el cine en més de vint pel·lícules amb grans directors del cine espanyol com Luis García Berlanga, Pilar Miró, Vicente Aranda, Josefina Molina, Jaime Chávarri o José Luis García Sánchez.

El cicle s’inaugura el divendres 24 d’octubre, a les 20 hores, amb la projecció de *Gary Cooper que estàs en los cielos* (1980), de Pilar Miró. Protagonitzada per Mercedes Sampietro, la pel·lícula conta la història d’Andrea Soriano, una jove i prestigiosa directora de televisió, que ha de ser operada d’urgència. Professionalment ha aconseguit l’èxit, però la seua vida sentimental ha sigut un fracàs i se sent sola. En eixos moments d’angoixa, reflexiona sobre la seua vida i la seua relació amb els hòmens i amb la seua família. I no pot evitar evocar al gran amor platònic de la seua joventut: Gary Cooper.

El dissabte 25, a les 17:30 hores, la Filmoteca projecta *Vámonos, Bárbara* (1978), dirigida per la cineasta alacantina Cecilia Bartolomé i protagonitzada per Amparo Soler Leal, Cristina Álvarez, Iván Tubau, Julieta Serrano i José Lifante.

Inspirada en *Alicia ja no vive aquí* (1974) de Martin Scorsese, però contextualitzant el guió en els problemes de parella i el divorci a Espanya, la pel·lícula és considerada per la crítica com la primera pel·lícula feminista en la història del cine espanyol. També va ser la primera en la qual Sol Carnicero va treballar com a directora de producció. *Vámonos, Bárbara* serà presentada al públic per Sol Carnicero en un diàleg amb Adriana Cabeza, prescriptora cinematogràfica.

El diumenge 26 d’octubre, a les 18 hores, es projecta *Las bicicletas son para el verano* (1984), dirigida per Jaime Chávarri i protagonitzada per Amparo Soler Leal, Agustín González, Victoria Abril, Gabino Diego, Alicia Hermida i Marisa Paredes. Adaptació de l’obra teatral homònima de Fernando Fernán Gómez, l’acció s’inicia el 18 de juliol de 1936, quan esclata la Guerra Civil.

El cicle conclou amb la projecció de *La escopeta nacional* (1977), dirigida per Luis García Berlanga i amb un repartiment coral encapçalat per José Sazatornil i Mónica Randall i del qual també formen part Rafael Alonso, Luis Escobar, Antonio Ferrandis, Agustín González, José Luis López Vázquez, Bárbara Rey i Amparo Soler Leal.

La primera entrega de la denominada trilogia nacional de Berlanga conta la història d’un fabricant català amb pocs escrúpols que intenta vendre uns porters automàtics de la seua invenció i organitza a Madrid una cacera a la qual convida importants personalitats de la política i l’aristocràcia.

Abans de la projecció, Teresa Cebrián, presidenta de l’Acadèmia Valenciana de l’Audiovisual, i les responsables de la Càtedra Berlanga de la Universitat CEU Cardenal Herrera, Begoña Siles i Carolina Hermida, presenten el llibre col·lectiu *Mediterráneo, fiesta y carnaval en la obra de Luis G. Berlanga.*

Fecha: 23/10/2025